Valga haiglas kaheksa aastat tagasi tehtud valuvaigistav süst tegi Helmut Maidlast alakehast ahalvatud mehe. Pikk õiguseotsimine kohtust on toonud mehele kaela suured võlad.    Vesi tuleb silma, kui ma oma loo peale mõtlen, ütleb Maidla (63) Postimehele. Kui radikuliidisüst valesse kohta satub, võib isegi luustik atrofeeruda, teab ta. Mul läks rohi sabalülisse ja istub seal, sellest on alakeha osaliselt halvatud. See nn  ratsapükste sündroom on pöördumatu haigus.    1997. aasta 9. oktoobril läks Helmut Maidla Valga haigla kirurgiaosakonna juhataja Feliks Rõivassepa juurde, kurtes seljavalu üle.    Rõivassepp otsustas Maidlalt võtta valu seljanärvi tuimestava süsti ehk blokaadiga. Ent kui kirurg oli surunud analgiini- ja novokaiinisegu Maidla ihusse, tabas patsienti halvatus, mis isegi vilunud kirurgi ehmatas. Tund hiljem lamas Maidla intensiivravipalatis. Ta nägi topelt, ent kuulmis-, rääkimis- ja  liikumisvõimet polnud.    Eeldades, et ta on valeravi ohver, palus Maidla paar aastat pärast saatuslikku süsti riigiprokuratuuril uurida. Prokuratuur nõutas vastuse tervishoiuameti arstiabi kvaliteedi ekspertkomisjonilt (AKEK). 11 arsti, keda konsulteeris neuroloog Rein Zupping, leidsid, et Maidlal diagnoositud lumbalgia ravis polnud blokaad näidustatud. Kirurg ei teinud süsti õigesti, sest nõel läks lülisambaruumi ja tekitas seljaaju kahjustuse.    Maidla esitas hagi Valga haigla vastu, nõudes  haiglalt rikutud tervise eest 200 000 krooni hüvitist ja ligi 8000 krooni ravikulu katteks. Mees lootis muretseda sõiduriista, et taastada osagi kaotatud liikumisvabadusest.    Kuigi kohtul oli arsti viga kinnitav otsus olemas, lasti ekspertiis teha ka kohtuarstidel. Kolmeliikmeline kohtuarstlik komisjon leidis, et Maidlal oli õige diagnoos ja blokaadisüst õigustatud.    Maidlat kohtus esindanud vandeadvokaat Mart Sikuti sõnul pakkus Valga haigla Maidlale ravivea eest valurahaks 25 000  krooni. Vaevalt et see summa Maidla kantud otsesed materiaalsed kulud oleks korvanud, ütles ta. Pealegi poleks see summa olnud mõistlik kompensatsioon aastate kestel läbi elatud valu ja vaeva eest.    Kuna kohus avastas AKEKi otsuses vea, määrasid Maidla saatuse üksnes kohtuarstid. AKEKi arstid eksisid muide Maidla diagnoosiga  tal polnud lumbalgia, vaid lumbago. See tähendas, et AKEKi otsuse lähtealus oli vale.    Kohtuprotsess lõppes Maidlale kaotusega. Tänavu veebruaris arutas  Maidla apellatsioonkaebust Tartu ringkonnakohus. Maidlal oli uus trump taskus. See oli AKEKi uus otsus, mille järgi tähendavad lumbago ja lumbalgia üht ja sama  valu nimmepiirkonnas. Muus osas oli otsus sama, mis varem  Rõivassepp eksis.    Tartu ringkonnakohtu istung lõppes Maidlale uue kaotusega. Nüüd peab ta auto ostmise asemel maksma 12 000 krooni riigilõivu, ligi 8000 krooni ekspertiisitasu ja tunnistaja sõidukulu kohtusse.    Mu eluisu on täitsa otsas  usku paranemisse ju pole,  ütleb Maidla. Tema viimane õlekõrs on riigikohus. Hetkel ootabki Maidla kaebus menetlusluba.    Delfi.ee